Ge motho a sepela ka koloi bošego, mebileng ya kgauswi le difolete le dihotele o bona go eme banenyana ba babotse ba go tšhepa. O tla bona yo mongwe a eme a le tee bošegogare. Taba ye e bonala bošego bjo bongwe le bjo bongwe. Ge go tonya le ge go fiša go a swana. O ka se hwetše banenyana bao ba apere mapai ba re ke marega. Moaparo wa bona o a hlaloša gore ke ba dife. Ka nnete batho ba bona ba a ba tseba gore ke bona. Gobane ba a ba tseba o tla bona yo mongwe le yo mongwe a rwalwa ke koloi ya yo a mo tsebago. Makgarebe a a go bapa le mebila ba re a a šoma. Go itaetša mošomo wo ba o šomago ba o šomela goba ba šoma banna. Lehlokwa la tsela le re batho ba ke makgoša ba gweba ka mebele ya bona. Ke kgwebo ya mohuta mang ye?